Zuma praat oor uitjoueryPres. Jacob Zuma Foto: digitlab.co.za President Jacob Zuma het mense wat hom uitjou, beskryf as “leë blikke wat die meeste lawaai maak”, het The New Age Woensdag berig. “Hulle skel my. Hulle het baie om te sê. Moenie aandag gee nie. Gaan werk eerder,” het hy glo Dinsdag tydens ŉ verkiesingsveldtog in Embalenhle, naby Secunda in Mpumalanga, gesê. “Dit wat hulle sê, help nie Suid-Afrika nie.” Zuma het ook uitgevaar teen “slim mense” wat kiesers versoek om teen die ANC te stem. “Om vir ŉ ander party buiten die ANC te stem, is ŉ mors van ŉ stem,” het hy gesê. “Mense praat baie. Hulle sê dit en dat. Hulle sê ons doen niks nie, maar hulle sit in ŉ HOP-huis.” Zuma is onlangs herhaaldelik in die publiek uitgejou, insluitend tydens die gedenkdiens van oudpresident Nelson Mandela by die FNB-stadion in Johannesburg. Hy is ook by dié stadion uitgejou ná ŉ sokkerwedstryd waar die Wêreldbeker-sokkertoernooi se trofee aan Brasilië oorhandig is. Die Suid-Afrikaanse digter AE Ballakisten het ook op die Zuma-geraaswa geklim en ŉ gedig waarin hy die president herhaaldelik uitjou, geskryf, op video voorgedra en op YouTube gelaai. Klik hier om die video te sien. Bron: SAPA